钦定古今图书集成/明伦汇编/氏族典/第174卷 > 钱勰
## 钦定古今图书集成/明伦汇编/氏族典/第174卷 > 钱勰

按《宋史钱惟演传》：“勰字穆父，彦远之子也。生五岁，日
诵千言，十三岁，制举之业成。熙宁三年应试，既中秘
阁选，廷对入等矣。会王安石恶孔文仲策迁，怒罢其
科，遂不得第。以荫知尉氏县，授流内铨主簿。神宗召
对，将任以清要官。安石使弟安礼来见，许用为御史。
勰谢。安石知不附己，命权盐铁判官，历提点京西、河”
北、京东刑狱。元丰定官制，勰方居丧，帝于左司郎中
格自书其姓名，须终制日授之。奉使吊高丽，还，拜中
书舍人。元祐初，迁给事中，以龙图阁待制知开封府。
积为众所憾，出知越州，徙瀛州。召拜工部、户部侍郎，
进尚书，加龙图阁直学士，复知开封，临事益精。哲宗
莅政，翰林缺学士，章惇三荐林希，帝以命勰仍兼侍
读。惇因是极意排诋，讽全台攻之，言不已，罢知池州。
卒于官，年六十四。元符末，追复龙图阁学士。